สรุปภาวะตลาดต่างประเทศ ประจำวันที่ 16 ม.ค. 2563
สรุปภาวะตลาดต่างประเทศ ประจำวันที่ 16 ม.ค. 2563
สรุปภาวะตลาดต่างประเทศ ประจำวันที่ 16 ม.ค. 2563
17 ม.ค. 2563

ดัชนีดาวโจนส์, S&amp;P500 และ Nasdaq ตลาดหุ้นนิวยอร์กปิดพุ่งขึ้นทำนิวไฮเมื่อคืนนี้ (16 ม.ค.) โดยดัชนี S&amp;P500 ยืนที่เหนือระดับ 3,300 จุดเป็นครั้งแรก เนื่องจากนักลงทุนขานรับข้อมูลเศรษฐกิจที่แข็งแกร่งของสหรัฐ และผลประกอบการที่ดีเกินคาดของธนาคารรายใหญ่อย่างมอร์แกน สแตนลีย์ นอกจากนี้ ตลาดยังได้รับแรงหนุนจากการที่วุฒิสภาสหรัฐไฟเขียวข้อตกลงการค้าสหรัฐ-เม็กซิโก-แคนาดา (USMCA) รวมทั้งมุมมองบวกเกี่ยวกับข้อตกลงการค้าเฟสแรกระหว่างสหรัฐและจีน
ดัชนีเฉลี่ยอุตสาหกรรมดาวโจนส์ปิดที่ 29,297.64 จุด พุ่งขึ้น 267.42 จุด หรือ +0.92% ขณะที่ดัชนี Nasdaq ปิดที่ 9,357.13 จุด เพิ่มขึ้น 98.44 จุด หรือ +1.06% และดัชนี S&amp;P500 ปิดที่ 3,316.81 จุด เพิ่มขึ้น 27.52 จุด หรือ +0.84%
 
ตลาดหุ้นยุโรปปิดบวกเมื่อคืนนี้ (16 ม.ค.) เนื่องจากนักลงทุนขานรับสหรัฐและจีนลงนามข้อตกลงการค้าเฟสแรกที่กรุงวอชิงตันในวันพุธที่ผ่านมา ซึ่งได้ช่วยคลายความวิตกเกี่ยวกับความขัดแย้งด้านการค้าที่ส่งผลกดดันตลาดมานาน 18 เดือน
ดัชนี Stoxx Europe 600 บวก 0.22% ปิดที่ 420.54 จุด
ดัชนี CAC-40 ตลาดหุ้นฝรั่งเศสปิดที่ 6,039.03 จุด เพิ่มขึ้น 6.42 จุด หรือ +0.11% ขณะที่ดัชนี DAX ตลาดหุ้นเยอรมันปิดที่ 13,429.43 จุด ลดลง 2.87 จุด หรือ -0.02% และดัชนี FTSE 100 ตลาดหุ้นลอนดอนปิดที่ 7,609.81 จุด ลดลง 32.99 จุด หรือ -0.43%
 
ตลาดหุ้นลอนดอนปิดลบเมื่อคืนนี้ (16 ม.ค.) เนื่องจากนักลงทุนผิดหวังกับการที่บริษัทจดทะเบียนบางแห่งรายงานและคาดการณ์ผลประกอบการที่น่าผิดหวัง ขณะที่นักลงทุนยังคงซื้อขายหุ้นอย่างระมัดระวังหลังจากที่พิจารณาว่า ข้อตกลงการค้าระหว่างสหรัฐ-จีนยังขาดความชัดเจนในบางประเด็น
ดัชนี FTSE 100 ตลาดหุ้นลอนดอนปิดที่ 7,609.81 จุด ลดลง 32.99 จุด หรือ -0.43%
 
สัญญาทองคำตลาดนิวยอร์กปิดลบเมื่อคืนนี้ (16 ม.ค.) เนื่องจากนักลงทุนเทขายทองคำซึ่งเป็นสินทรัพย์ที่ปลอดภัย และเข้าซื้อสินทรัพย์เสี่ยงที่ให้ผลตอบแทนสูงกว่า หลังจากตลาดหุ้นนิวยอร์กพุ่งทำนิวไฮ และทางการสหรัฐเปิดเผยข้อมูลเศรษฐกิจที่แข็งแกร่ง ซึ่งรวมถึงยอดค้าปลีกเดือนธ.ค.
สัญญาทองคำตลาด COMEX (Commodity Exchange) ส่งมอบเดือนก.พ. ลดลง 3.50 ดอลลาร์ หรือ 0.23% ปิดที่ 1,550.50  ดอลลาร์/ออนซ์
สัญญาโลหะเงินส่งมอบเดือนมี.ค. ลดลง 4.9 เซนต์ หรือ 0.27% ปิดที่ 17.939 ดอลลาร์/ออนซ์
สัญญาพลาตินัมส่งมอบเดือนเม.ย. ร่วงลง 24.4 ดอลลาร์ หรือ 2.38% ปิดที่ 1,001.20 ดอลลาร์/ออนซ์
สัญญาพัลลาเดียมส่งมอบเดือนมี.ค. เพิ่มขึ้น 12.70 ดอลลาร์ หรือ 0.6% ปิดที่ 2,177.80 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (16 ม.ค.) หลังจากวุฒิสภาสหรัฐให้การอนุมัติข้อตกลงการค้าสหรัฐ-เม็กซิโก-แคนาดา (USMCA) ซึ่งเกิดขึ้นเพียงวันเดียวหลังจากสหรัฐและจีนลงนามในข้อตกลงการค้าเฟสแรกอย่างเป็นทางการ โดยนักลงทุนเชื่อว่าข้อตกลงการค้าเหล่านี้จะช่วยกระตุ้นเศรษฐกิจและความต้องการใช้น้ำมันในตลาดโลก
สัญญาน้ำมันดิบ WTI ส่งมอบเดือนก.พ. เพิ่มขึ้น 71 เซนต์ หรือ 1.2% ปิดที่ 58.52 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. เพิ่มขึ้น 62 เซนต์ หรือ 1% ปิดที่ 64.62 ดอลลาร์/บาร์เรล
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (16 ม.ค.) ขานรับข้อมูลเศรษฐกิจที่แข็งแกร่งของสหรัฐ ซึ่งรวมถึงดัชนีภาวะธุรกิจในภูมิภาคมิด-แอตแลนติกที่ทำสถิติพุ่งขึ้นสูงสุดในรอบ 8 เดือน
ดอลลาร์สหรัฐแข็งค่าเมื่อเทียบกับเงินเยน ที่ระดับ 110.13 เยน จากระดับ 109.92 เยน และแข็งค่าเมื่อเทียบกับฟรังก์สวิส ที่ระดับ 0.9647 ฟรังก์ จากระดับ 0.9638 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3047 ดอลลาร์แคนาดา จากระดับ 1.3042 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1135 ดอลลาร์ จากระดับ 1.1150 ดอลลาร์ ขณะที่เงินปอนด์ดีดตัวขึ้นแตะที่ระดับ 1.3066 ดอลลาร์ จากระดับ 1.3024 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6894 ดอลลาร์สหรัฐ จากระดับ 0.6903 ดอลลาร์สหรัฐ